	פרופ' גבריאל דינרי
	
	Prof. Gabriel Dinari

	
	
	

	מומחה במחלות דרכי העיכול בילדים ומבוגרים
מומחה ברפואת ילדים
	
	Pediatric and adult Gastroenterology
Pediatrician

	רח' שביל החלב 31 ב', הוד השרון 45302
טל': 742801809-
	
	31 B Shvil Hahalav St., Hod Hasharon 45302
Tel: 09-7428018

	dinari@tauex.tau.ac.il

	מ. רשיון 7304Lic.  


	dinari@tauex.tau.ac.il


________________________________________________________________________________
לכבוד								11/2/26
עו"ד אריאל פרייברג

שלום רב,

[bookmark: _Hlk223941763]הנידון: התייחסות עקרונית בתיק חיים מאיר שגב, ת.ז. 233248988

לבקשתך, להלן התייחסותי העקרונית לתיעוד הרפואי שקיבלתי בתיק זה.

פרשת המקרה
חיים מאיר נולד בתאריך 27/10/20  בבית חולים מעייני הישועה, במועד ובמשקל 3255 גרם. ביממה שניה לחייו, צילום בטן, שנעשה בשל בטן תפוחה ומיעוט יציאות, הראה הרחבה משמעותית של לולאות מעי. בחשד לחסימת מעיים, ובאבחנה מבדלת של   meconium plug או מחלת הירשפרונג, הוחל בטיפול אנטיביוטי ובחוקני שטיפות דרך פי הטבעת. לאחר שיפור קל חלה הידרדרות, ובתאריך 31/10/20 עבר ניתוח בטן, בו הודגמה פרפורציה גדולה של הצקום, ומעי גס מורחב ומעובה עד הסיגמה. עבר כריתה של החלק הנגוע כולל השסתום האילאוצקלי,5 סמ' של הקולון העולה ו-5 סמ' של האילום הסופי. הוצאה אילאוסטומיה ובוצעה  ביופסיה רקטלית לאפשרות של מחלת הירשפרונג. בפתולוגיה נמצאו נמק ודלקת בקטע שנכרת, ולא נמצאו בקולון תאי עצב.
בהמשך הייתה עליה בתפיחות הבטן והופעת אודם מקומי, ובתאריך 8/11/20 עבר ניתוח בטן נוסף בבית חולים שניידר. נמצא מעי דק נמקי באורך של כ-90 סמ' מהסטומה, מתוכו קטע פעור לרווחה, הידבקויות, ופיזור נרחב של צואה בחלל הבטן. גם קטע מהמעי הגס עד המעי הרוחבי היה איסכמי, עם קרע בדופן המעי. בניתוח נכרתו החלקים הנגועים של המעי הגס ושל המעי הדק. נשאר מעי דק באורך של כ-80 סמ'. הוצאה אילאוסטומיה, והמעי הגס הנותר הושאר בתור mucous fistula, והוצא לדופן הבטן באזור נפרד מהאילאוסטומיה. בבדיקה פתולוגית נראה נמק נרחב בקטעים שנכרתו. בקולון שנכרת נראו תאי גנגליון (תאי עצב), אך בביופסיה מאזור הסיגמה לא היו תאי עצב, ממצא המתאים למחלת הירשפרונג.
המהלך בהמשך היה מורכב ומסובך. ניזון דרך גסטרוסטומיה ובתמיכת הזנה תוך ורידית. אושפז מספר רב של פעמים עקב זיהומים והחלפת הצנתר, אירועי התייבשות והפרעות מלחים, בעיקר סביב זיהומים. בחודש יולי 2022 טסו ל-Cincinati בארה"ב, שם שהו כשנה. בתאריך 30/8/22 עבר שם ניתוח, שבמהלכו בוצעה השקה צידית של המעי הדק לאזור המעבר במעי הגס, דמוי ניתוח  Duhamel להירשפרונג, והוצאה סטומה חדשה. אורך המעי הדק נמדד – 120 סמ'. מאז מרץ 2023 הוחל במתן התרופה Gattex  ( tedaglutide).לאחר מכן חלה ירידה משמעותית באבדן הנוזלים מהמעי דרך הסטומה. המשפחה חזרה ארצה באוגוסט 2023. ניזון דרך הפה בתוספת הזנה של נוזלים וניאוקייט בלילה, והזנה מינימלית דרך הצנתר המרכזי, אותו הוא שלף באוקטובר 2023.
במשך שנת 2024 היו אפיזודות של חסימת מעיים, שהתאפיינו בכאבי בטן, הקאות, בטן תפוחה, וקושי לאכול, שטופלו שמרנית על ידי נוזלים ומלחים, וסבבי אנטיביוטיקה עקב צמיחת חיידקים במעי הדק  (small intestinal bacterial overgrowth, SIBO). נזקק מדי פעם לטיפול תוך כדי אשפוז. נעשו שטיפות ושאיבות חוזרות של הסטומה, עם שיפור בסימני החסימה עם שיפור בתיאבון ברגע שמצליח להתרוקן, כעדות לאפקט חסימתי של הסטומה בחלק הדיסטלי של המעי. בשיחת ועידה בדצמבר 2024 עם הצוות בסינסינטי סוכם שאינו מתאים כעת לטיפול דפיניטיבי של מחלת ההירשפרונג, ויש בשלב ראשון לבצע רביזיה של הסטומה כדי לפתור את בעיית התסמינים החסימתיים.
בשנת 2025 המשיך בשטיפות ושאיבות מהסטומה 3 פעמים ביום, מטופל על ידי Gattex, ומתן ניאוקייט בלילה דרך הגסטרוסטומיה. אוכל כלכלה מגוונת דרך הפה במשך היום, עם עליה במשקל ובגובה. בביקור במכון הגסטרואנטרולוגי בשניידר בתאריך 27/1/26 נרשם שמתוכנן בהמשך השנה ניתוח אקספלורציה עם תכנון השקה לפי הטבעת או רביזיה של הסטומה.
דיון
מחלת הירשפרונג היא מחלה מולדת הפוגעת בתפקוד המוטורי של המעי, והנגרמת עקב הפרעה בנדידה מלאה של תאי עצב לתוך המעי הגס בחיים העובריים. כתוצאה מכך נוצר במעי הגס קטע אגנגליוני (ללא תאי עצב). קטע מעי זה נמצא במצב של התכווצות מתמדת, הגורם לחסימה פונקציונלית. בכ-80% מהחולים הקטע הנגוע הוא הרקטום והסיגמה (המקטעים הסופיים של המעי הגס). בכ-15-20% מהחולים הקטע האגנגליוני מערב מקטעים פרוקסימליים (קריבניים, גבוהים) יותר של המעי הגס, ובכ-5% כל המעי הגס הוא ללא תאי עצב בוגרים. 
שכיחות המחלה היא 1:5000 לידות, והיחס בין בנים ובנות הוא 3-4:1. קיימת שכיחות משפחתית להופעת המחלה, נמצאו מספר מוטציות גנטיות הקשורות להופעת מחלת הירשפרונג, וקיימים מספר סינדרומים בהם יש שכיחות מוגברת של המחלה, ביחוד בסינדרום דאון (Lopez 2024). 
האבחנה במרבית המקרים נעשית בתקופת הילוד, והתינוקות מראים סימנים של חסימת מעיים – תפיחות הבטן, הקאות מרתיות, ועצירות. אצל 45-90% מהתינוקות הבריאים היציאה הראשונה היא תוך 48 השעות הראשונות לחיים. איחור ביציאה ראשונה מעבר ליומיים הראשונים לחיים מעלה חשד לאפשרות שמדובר במחלת הירשפרונג, אך יציאה תוך היום הראשון או השני לחיים אינה שוללת אפשרות של מחלת הירשפרונג .
אחת מהתופעות הקשות ומסכנות החיים של מחלת הירשפרונג היא אנטרוקוליטיס (enterocolitis). התמונה הקלינית היא דמוית ספסיס (זיהום מפושט), עם חום, הקאות, שלשול, והרחבה של המעי הנגוע. תמונה זאת דורשת טיפול נמרץ, ולעיתים אפילו כריתת חירום של המעי הגס. אנטרוקוליטיס יכולה להופיע הן לפני הניתוח הדפיניטיבי או לאחריו. יתכן שהשלשול הדמי אצל סהר שהופיע בינואר 2023 הוא ביטוי של שלב קל של אנטרוקוליטיס.
	האבחנה נעשית על ידי ביופסיה רקטלית, המראה חוסר בתאי עצב (גנגליונים) והיפרטרופיה של סיבי עצב. חוקן בריום יכול להראות קטע מעי צר ומעליו קטע מורחב, ומנומטריה (בדיקת לחצים) באזור פי הטבעת יכולה להראות אף היא ממצאים אופייניים. הטיפול במחלת הירשפרונג הוא טיפול כירורגי. מטרת הטיפול היא לכרות את הקטע האגנגליוני, להוריד ולחבר מעי עם תאי עצב לאזור פי הטבעת, תוך שמירה על מבנה ותפקוד הסוגרים של פי הטבעת (Lopez 2024). לפני הניתוח יש לייצב את מצבו של התינוק על ידי מתן נוזלים ומלחים ואנטיביוטיקה. במקרים של חסימת מעי, יש לבצע דקומפרסיה (שחרור החסימה) על ידי שטיפות רקטליות, שחרור ידני או לעיתים על ידי פיום חירום של המעי, בגובה שבו הודגם בביופסיה קיום תאי עצב. הניתוח יכול להיעשות בשלב אחד או בשני שלבים, אם כי מרבית המרכזים מבצעים כיום את הניתוח בשלב אחד. 
אצל חיים מאיר ההסתמנות של המחלה הייתה חסימת מעיים, מחלת הירשפרונג הועלתה מיד באבחנה המבדלת, והוחל בטיפול בדקומפרסיה על ידי שטיפות רקטליות. הניתוח בוצע ביממה החמישית לחייו, כאשר הופיעו סימנים של התנקבות המעי.
התנקבות המעי היא סיבוך מוכר ורציני במחלת הירשפרונג. התנקבות מופיעה    ב- 3-6% מהמקרים, ביחוד בשבוע הראשון לחיים. ההתנקבות היא בד"כ בחלק הגנגליוני (המכיל תאי עצב) של הקולון, ויכולה להופיע בכל קטע של הקולון, כולל בצקום.        כתוצאה מההתנקבות, יש פיזור של תוכן צואתי בחלל הבטן עם התפתחות של פריטוניטיס. ההתנקבות היא סיבוך רציני, הדורש אבחנה  וטיפול מהירים. במרבית המקרים יש צורך ביצירת קולוסטומיה או אילאוסטומיה (Komuro 2005, Liu 2025).
דלקת – enterocolitis הקשורה למחלת הירשפרונג היא גורם סיכון להופעת התנקבות בתינוקות בחודש הראשון לחייהם עם מחלת הירשפרונג. במאמר על 142 תינוקות עם הירשפרונג ופרפורציה של המעי, נמצאה הסננה דלקתית בשולי הקטע שנכרת. ההתנקבות הייתה ב-23.9% באזור הצקום, וב-28.9% באילאום הסופי (Zhu 2022). גם אצל חיים מאיר הייתה הסננה דלקתית בשולי הקטע הניתוחי שנכרת.
אצל חיים מאיר הופיעו סימני חסימת מעיים כבר ביממה השנייה לחייו,  טופלה כראוי על ידי חוקני שטיפות, אך למריבת הצער קרתה פרפורציה של הצקום לאחר מספר ימים. הטיפול היה נכון, אך המהלך בהמשך היה סוער ומורכב, כפי שתואר בפירוט לעיל.
לאור כל האמור לעיל, אינני חושב שהייתה רשלנות בטיפול בחיים מאיר, ונראה לי שקיבל טיפול מסור ונכון, למרות כל הסיבוכים.
כדאי אולי לקבל חוות דעת גם של כירורג ילדים לגבי ההתנהלות בשבוע הראשון לחייו. 
במידה ויוחלט להגיש תביעה, אני אוכל לתת חוות דעת לגבי מצבו הנוכחי מבחינת מערכת העיכול, אך לא מבחינת רשלנות.

